
Z A P I S N I K

SA 21. SJEDNICE GRADSKOG VIJEĆA

GRADA GRAČANICA

Održana dana 29.7.2026. godine u Multimedijalnoj sali za sjednice Grada Gračanica sa početkom u 8,00 sati.

Sjednici je prisustvovalo 26 članova Vijeća.

Odustni su bili: Demir Milkić, Samra Delić, Almedin Omerović i Imad Mustafić

Pored članova Gradskog vijeća sjednici su prisustvovali: Gradonačlenik Sadmir Džebo, Gradski pravobranilac Jasminka Imširović, šefovi službi za upravu, te predstavnici sredstava informisanja.

Radio Gračanica je vršila prijenos sjednice uživo.

Sjednicu je otvorio i istom predsjedavao Mirza Okić, Predsjedavajući Gradskog vijeća, zajedno sa zamjenikom Selmom Begović i sekretarom Hamzić Mersedom.

Zapisnik je vodio Hazim Iljazović, a vršilo se i tonsko snimanje sjednice.

Tonski snimak sastavni je dio zapisnika.

Intoniranje himna Bosne i Hercegovine.

Mirza Okić, Predsjedavajući:

„Budući da je takva situacija, znate na koji način smo koristili član 46. Poslovnika i u hitnoj proceduri sazvali ovu sjednicu. Za danas nismo pripremili usvajanje zapisnika sa prethodne sjednice, tako da ćemo na sljedećoj sjednici imati usvajanje dva zapisnika, ali svakako postoje sva druga Poslovnička prava, buduće da je redovna sjednica hitnog karaktera i ukoliko neko ima da se prijavi za vijećnička pitanja i inicijative, može. Odgovori na pristigla pitanja sa prošle sjednice nisu stigli, tako da nećemo na današnjoj sjednici čitati.“

Nakon ovog dijela sjednice prešlo se na dnevni red koji je utvrdio Kolegiji, a on glasi:

1. RAZMATRANJE I USVAJANJE ODLUKE O UTVRĐIVANJU JAVNOG INTERESA ZA EKSPROPRIJACIJU NEKRETNINA ZA IZGRADNJU KRUŽNOG TOKA KOD BKC-a

Izvjestilac: Aida Hodžić, Služba za prostorno uređenje, geodetske i imovinsko-pravne      poslove

2. RAZMATRANJE I USVAJANJE ODLUKE O DAVANJU PRETHODNE SAGLASNOSTI ZA IMENOVANJE DIREKTORA JP“VETERINARSKA STANICA“ D.O.O. GRAČANICA

Izvjestilac: Sadmir Džebo, Gradonačelnik

Nije bilo učesnika u diskusiji.

Dnevni red je jednoglasno usvojen, sa 24 glasa „ZA“.

TAČKA 1

RAZMATRANJE I USVAJANJE ODLUKE O UTVRĐIVANJU JAVNOG INTERESA ZA EKSPROPRIJACIJU NEKRETNINA ZA IZGRADNJU KRUŽNOG TOKA KOD BKC-a

Aida Hodžić, Šef Službe:

„Dakle, imamo Odluku o utvrđivanju javnog interesa za izgradnju raskrsnice, kružnog toka, koji je sastavni dio regionalne ceste R460 Gračanica-Bukva-Doborovci-Srnice i koji se nalazi u centru grada kod BKC-a i Žito kombinata. Odluka se donosi na osnovu zahtjeva JU Direkcije regionalnih cesta TK koja je upravitelj cesta. Parcele koje se ekspropišu su parcele koje su državna svojina u zemljišno knjižnom uredu i koje pripadaju gradu Gračanica i JU Bosanski kulturni centar i jedna parcela koja je pod brojem 2. uz zgradu petospratnice. Dakle, JU Direkcija cesta TK je institirala na ovoj Odluci, mada po Zakonu o prostornom uređenju i građenju, s obzirom na vlasništvo, se građevinska dozvola mogla izdati na osnovu saglasnosti zato što je riječ o parcelama koje nisu vlasništvo privatnih lica. Procedura dalje ide kako će ići, a sjednica je bila hitna zato što žurba da se izda građevinska dozvola za izgradnju kružnog toka. Projekti su spremni, sve je ostalo spremno i mislim da će se izdati. Ako ima nekih pitanja ja ću odgovoriti. Ovo je uobičajna procedura i ovo smo donosili i za regionalnni put ali dole u dijelu Gračanica-Srnice u dijelu Doborovaca, Škahovice i slično i za Lukavicu.“

Učesnici u diskusiji:

Mersiha Jogunčić:

„Imam par pitanja vezano za ovu tačku dnevnog reda. S obzirom da sam ja, možda sam trebala možda nisam, upoređivala ovu Odluku koju smo dobili koju danas raspravljamo sa Regulacionim planom koji smo usvojili u martu. Sad me zanima, po ovom Regulacionom planu taj dio kod BKC-a i Plaminga kad je predstavljen kružno tok taj dio zemljišta nije bio uvršetn, a ja koliko znam odluke treba donositi  prema Regulacionom planu. Neću govoriti o važnosti kružnog toka kod BKC-a što znamo da je potpuno potrebno, da ga treba uraditi. Položaj stacionašni tačaka na 2+380 i 2+560 na regionalnoj cesti, to su vjerovatno početna i završna tačka objekta kružnog toka. Vrlo teško je raspravljati o nečemu što znamo da ćemo imati, ali nikako da vidimo grafički prikaz toga. Ja bih jako voljela da sad imamo taj grafički prikaz u bilo kojem obliku i da vidimo kako će to izgledati, i da na neki način vizujaliziramo sebi šta je to što ćemo dobiti. Ja svakako vjerujem da ćemo dobiti ono što nam treba, ali bi konačno bilo dobro početi raditi na način da imamo prikaz pa da onda usvajamo nešto ili dajemo neko zemljište, ne bitno kome ono pripada, da li smo mogli donijeti ovako ili onako. Dakle, u tački 1. člana 1. ove Odluke, navedeno je da se parcela kč 3651/1 površine 405 m2 ,  da se od nje oduzima 311,78 m2 . Eh sad, koliko će ivica kružnog toka biti udaljena od stambenog objekta u kome se nalazi prodavnica firme Plamingo. Upravo zbog toga kažem da smo trebali danas imati i bilo kakav grafički prikaz ove priče o čemu govorimo. Tačka 2. član 1. za parcelu kč 3651/3 površine 62 m2 , nije navedeno koliko kvadrata će biti pretvoreno u kružni tok. Smatram, ukoliko Direkcija cesta traži od nas da donesemo ovu Odluku i da usvojimo, što svakako danas hoćemo, ali mislim da smo trebali mi kao Gradsko vijeće imati ovdje malo više materijala i barem bilo kakav prikaz toga kako planiraju da to izgleda i koliko će biti udaljeno od određenih objekata, te koliko će zelenih površina uzeti. Ja koliko vidim po ovom sada, uzima se zelena površina od BKC-a, uzima se ondje kod Plaminga i ne znam ni šta će ostati. Dakle, onda tačka 3. član 1. od parcele kč 3067/1 oduzima se površina od 168,86 m2 . Interesuje me o kojem dijelu ove parcele je riječ. Da li je ovih 168,86 m2 se nalazi unutar parka Fiori, da li je to taj dio. Šta predstavlja Investicioni program za rekonstrukciju puta, a koji je naveden u članu 2. Odluke, jer nam to nije objašnjeno. Shodno odredbama člana 14. stav 4. Zakona o eksproprijaciji određeno je da: „Odluku o utvrđivanju javnog interesa za izgradnju objekta ili izvođenje radova na području općine, odnosno grada, donosi općinsko vijeće, odnosno gradsko vijeće, na čijem se području namjerava graditi objekat ili izvoditi radovi u skladu sa planskim dokumentima prostornog uređenja“. Eh sad, da li će objekat kružnog toka, koji je predmet predložene Odluke, biti građen u skladu s planskim dokumentima, evo ovo što sam na početku pitala, prostornog uređenja Grada Gračanica, odnosno da li je predložena eksproprijacija nekretnina u skladu sa dokumentima prostornog uređenja Grada Gračanica. Ovo mislim na Regulacioni plan koji smo usvojili 2021. godine u martu. Bilo bi dobro predloženu eksproprijaciju uporediti s grafičkim dijelom Regulacionog plana Centar, evo ja ga imam ovdje, a koji se odnosi na plan saobraćaja kod objekta BKC-a. Prema planu saobraćaja u Regulacionom planu Centar, kako se može vidjeti u grafičkom dijelu, nije predviđeno zahvatanje dijelova zelenih površina na parcelama kč 3651/1 i kč 3067/1. Na osnovu naprijed rečenog, da li usvajanje predložene Odluke o eksproprijaciji nekretnina predstavlja odstupanje od trenutno važećeg Regulacionog plana, a može se vidjeti na grafici koju mi nismo dobili. Dakle, mi nismo dobili grafiku tog kružnog toka, a mogli bi vidjeti kako izgleda. I evo, malo više detalja o tome, jer zaista, super, usvojit ćemo, ali da znamo malo više detalja o ovome. Mislim da ovako važna Odluka na dva papira, ne znam, vama je to normalno ali meni iz moje perspektive nije, jer ja želim vidjeti kako će to izgledati.“

Edin Šehić:

„Pokušati ću da ne ponavlja ovo što je kolegica maloprije rekla, ali malo sam prilično iznenađen i sa zakazivanje sjednice i kršenje Poslovnika, i svemu onome što je prethodilo ovoj sjednici. Razumijevajući svakako da ovo treba ići u proceduru i da treba ubrzati, a ovo sve što je kolegica iznijela potpisujem. Mi smo u najgorem ili u najboljem slučaju trebali imati grafički prikaz. Pretpostavljam da je izrađen i glavni projekat koji bi trebao prethoditi odluka, odnosno elaborat o eksproprijaciji zemljišta koji će obuhvatati sve to, i nakon toga ide Odluka o utvrđivanju javnog interesa za parcele za koje se treba izvršiti eksproprijacija. Sve ovo što je kolegica rekla, ne znajući u koji domen ulazi, jer smo mi imali i ja sam prisustvovao ovdje javnoj raspravi gdje je čak i gradonačelnik imao određene opaske na izradu idejnog rješenja, zbog visine mosta i zbog svega toga. Ja zaista sada sam u dilemi, ne znam zaista koju ću odluku imati, evo nadam se da će još neko diskutovati, da li ovo uopšte podržati, obzirom da nam je sama institucija, tačnije Direkcija cesta TK, kako je šefica rekla, mogla završiti daljnu proceduru bez ovog bacanja vrućeg krompira nama, obzirom da se radi o državnoj svojini za koju nije potrebna saglasnost Gradskog vijeća. To sam i ja sad ponovo pročitao i ne znam zašto smo mi ovako po žurnom, hitnom postupku danas ovdje i da donosimo ovu Odluku o utvrđivanju javnog interesa ako je to Direkcija mogla uraditi. To otvara sumnju da ovo što je kolegica rekla možda čak ulazimo u zonu da to nije regulisano Regulacionim planom, da to nije onako kako smo pričali ovdje na javnoj raspravi. Zato kažem, zaista ću razmisliti da li uopšte podržati ovu Odluku, iako nam je prekopotreban kružni tok, ali nekako smo sve ovo izhitreno uradili. Da li je to sad takmičenje što je izborna godina, neću da ulazim u to, ali ako smo čekali ovolike godine mislim da smo i ovo trebali dobiti temeljito obrazloženo, nacrtano, uplanjeno i da vidimo o kojem se to dijelu radi. Obzirom da ono što sam ja ovdje raspravljao za idejno rješenje, čak se ulazi u neku zonu dalje nego što je to pričano ovdje. Tako da evo opaska, moja bukvalno sugestija, da smo trebali ili ako imamo da napravimo pauzu pet minuta i da dobijemo grafički prikaz, da upotpunim bukvalno ovu informaciju, odnosno ovu Odluku koja nam je danas na stolu. Evo ako može šefica, jer ja nemam konkretno pitanje, ako može nam obrazložiti ovo što je kolegica izlazila i ako je sve u skladu sa našim aktima donešenim u pogledu Regulacionog plana koji je na snazi, možda zaista sam onda ja u krivu i onda ću promijeniti svakako svoje razmišljanje.“

Ispravka krivog navoda:

Mirza Okić, Predsjedavajući:

„Ispravka krivog navoda kolegi Šehiću vezano za kršenje Poslovnika. Spomenuo sam na početku član 46. koji propisuje hitno sazivanje sjednice. Tako da kolega samo toliko.“

Mirzet Topčagić:

„Evo moji prethodnici su već u suštini i rekli ono što većina nas možda i misli da je trebalo da budemo malo više upućeni u sami projekat, odnosno samu realizaciju izgradnje kružnog toka kod BKC-a. Mislim apsolutno podrška, normalno, svi smo sretni što nam taj projekat konačno i dolazi na prostor našeg grada. Nadamo se da će biti zaista kvalitetan projekat koji će riješiti ovaj saobraćajni kolaps jer baš i jest najveći na ovoj raskrsnici. Malo je neumjesno jer izaćemo odavdje, mi ćemo dignuti ruku, dat ćemo saglasnot za eksproprijaciju, i prvi građanin koji će me pitati ili bilo koga od nas ovdje, kako, šta, kako će to izgledati, ulaz, izlaz, isključenje, gdje to ide, ja to nemam pojma, kao i ostalih 29 vijećnika, ne znam da li je Predsjedavajući u toku. Šta je tu je, ja se nadam da je projekat dobro pripremljen, sama dinamika projekta da je dobro organizovana. Svi znamo kada se vrši sanacija nekoliko kvadrata na nekoj cesti napravi se gužva, a ne smijem ni zamisliti šta nas čeka tokom izgradnje. Gledajući benefite koje dobivamo ovim projektom, ja evo pozivam prije svega i sebe  i sve ostale građanke i građane na strpljenje, ako Bog da, kad to krene i da se ova žila kucavica kvalitetno riješi. Evo i ja bih predložio jednu kratku pauzu nakon izlaganja šefice Hodžić, ako imamo malo više informacija čisto radi da imamo bilo kakve odgovore kada izađemo iz ove sale. Dignut ćemo ruku, naravno, ali da znamo nešto barem o tom projektu.“

Mersiha Jogunčić:

„Pošto nisam htjela da vam oduzimam vrijeme čitajući sve, pa ću pitati. U tački 2. člana 1. parcela kč 3651/3 površina 62 m2 , nije navedeno koliko će kvadrata biti pretvoreno u kružni tok. Ja pitam, o kojoj parceli kč 3651/3 je riječ, pošto na katastarskoj karti za k.o. Gračanica nisam pronašla ovu parcelu. Ovo nema, tako da bih voljela da znam.“

Aida Hodžić, Šef Službe:

„Ja ću prvo reći što sam zaboravila da kažem. Sve što se ekspropiše ide u javni put u javno dobro i nema vlasnika i predstavlja vlasništvo svih građana. Tako da molim vas nemojte biti opterećeni da ćemo nekome nešto dati i pokvariti, sve prelazi u javni put. Neće biti vlasnik ni Direkcija cesta, ona je samo upravitelj ceste, nekada će možda biti i neka druga preduzeća upravitelj cesta, jer s godinama su se mijenjali. Što se tiče Regulacionog plana odmah ću vam odgovoriti. Regulacionim planom Centar je predviđeno raskrsnica. Kada smo radili Regulacioni plan Centar, imali smo neko idejno rješenje, ali upravitelj cesta je onaj koji daje konačnu riječ kako će to izgledati i šta će biti. Dakle, JU Direkcija cesta je naručila i idejno rješenje, glavni projekat, projekat eksproprijacije i sve što je potrebno, i piše u članu 2. Odluke: „Investicioni program za rekonstrukciju puta i sredstva za isplatu naknade posjedniku/vlasniku zemljišta obezbijedit će JU Direkcija regionalnih cesta TK“. To je tako, oni će obezbijediti sve i naknadu su dužni obezbijediti. Ne ide iz budžeta Grada Gračanica i to ide tako. Onaj ko je podnio, po Zakonu o eksproprijaciju nekretnina, on i priprema sredstva za tu eksproprijaciju. Dakle, tu nemamo raspravljati šta, to ide tako i sve je urađeno u skladu sa zakonom. Da odgovorim za Regulacioni plan. Nikada se ne zna šta će tačno biti u projektu i kako će biti projekat. Tu se što se tiče može odstupati jer radi se o komunalnoj infrastrukturi, o putnoj mreži. Mi ovdje trebamo da ispoštujemo da taj kružni tok može primiti određeni broj vozila koji je prebrojan i mora bez problema kontinuirano teći tok bez zastoja u tom kružnom toku. Time su se bavili projektanti, ne može se baviti Služba, jer mi nismo nadležni da se bavimo time. Dakle, onako kako su nam poslali idejno rješenje, glavni projekat još nismo dobili, mi smo izradili urbanističku saglasnost. Ja vama mogu dati na uvid urbanističku saglasnot u kojoj ima grafički dio, ali bojim se da neće nikome biti jasno o čemu se tu radi, jer je puno izlaza i ulaza, zelenih površina i ostalog, mogu vam to pojasniti. Poštovana vijećnice Mersiha, sam dio zelene površine ispred zgrade petospratnice je već u putu i ako ste pogledali na geoportalu vidjeli ste da je to već dato u put. Dakle, i taj dio koji se već nalazi u putu i još jedan manji dio jer se pravi skretanje na Kej, ulicu Fridriha Foglera, eh tu se još malo oduzima, ali taj jeći dio koji je već izuzet je uzet i on je već u putu, tako je napravljeno i to se vidi na geoportalu. Parcela za koju ste rekli da ne postoji, postoji, postoji parcela 3651/3 i nalazi se uz parcelu uz koju je zgrada. Da odgovorim za dio što se tiče BKC-a. Dakle, odnosi se na onaj dio gdje se nalazi reklamni pano, gdje je trotoar mora se malo ući da bi se obezbijedilo skretanje iz ulice 111. Gračaničke brigade nesmetano u kružni tok. Dakle, to su sve elementi koje kružni tok mora imati, a u samom kružnom toku će biti nove zelene površine između upojnih traka u kružni tok, jer se s njima odvaja kružni tok. Dakle, ne može se reći da ovo nije u skladu sa Regulacionim planom Centar, jer se ne može na taj način dati do u detalje. Ne možete čak dati ni privatnicima zgrade kada prave u zadnji detalj, dajete neke opšte uslove, pa ih malo poslije jer uvijek ima mogućnosti da ih usklađujemo. Što se tiče člana 2. Odluke, može pisati umjesto dio, parcela, označena sa kč 3651/3, ona se ustvari odnosi na trotoar i o tome ćemo još sa Direkcijom vidjeti. Na trotoare koje se nalaze, ne na samu kolovoznu konstrukciju, nema veze sa kolovoznom konstrukcijom. Nije Služba radila projekat i nije predviđeno da se projektna dokumentacija radi i da Služba vodi javnu  raspravu o njima. Direkcija cesta ako ima uslove da ona to radi u svom poslovanju oni bi to uradili, jer oni smatraju da isključivo postupaju profesionalno, stručno i da to tako treba izgledati i ne daju u javnu raspravu projekne dokumenatcije koje su izradile.“

Mirza Okić, Predsjedavajući:

„Svakako prije samog izjašnjavanja odreti ćemo pauzu kako bi šefica mogla grafički prikaz pokazati koga bude interesovalo, nije nikakav problem. Ono što sam ja htio reći ovdje je zašto je sjednica hitnog karaktera. U suštini ne bi bilo do Gradskog vijeća dugo očekivani projekat i zastoj isključivo zbog neke naše odluke, ali evo kako šefica kaže mogli smo i bez ovog, da ne bi dali bilo kakav alibi ljudima koji su investitori i izvršioci ovog projekta da ga dalje odugovlači, a naravno da je rađeno, kako šefica kaže, u skladu sa Regulacionim planom. Ono što nama nije bilo jasno pripadnici Službe su išli na određene konsultacije, sastanke i ispravili sve one nejasnoće koje su sugerisane od strane Službe. Tako da evo u tom dijelu nema nikakvih smetnjih, i smo iz tog razloga, da se ne bi napravila neka kriva slika zbog čega je sjednica hitnog karaktera i isključivo da ne bi bilo do ovog doma za obustavljanje ili traženja alibija za odugovlačenje izvršenja ovog projekta.“

Ispravka krivog navoda:

Edin Šehić:

„Obzirom da je šefica, ne znam da li je propust ili nešto, ali ispalo je kao nije nam dostavila grafički prikaz jer je on za nas nerazumljiv ili komplikovan. Mislim da je to svakako trebalo doći do nas, možda bi mi angažovali nekoga ili pitali šeficu da nam malo obrazloži tu sliku, obzirom da sam bio na javnoj raspravi i znam kakav je bio prijedlog i htio sam da uporedim taj prijedlog sa sadašnjim rješenjem. Druga stvar, obzirom da ste rekli ovdje da državna svojina je trenutno, državna svojina će biti poslije, mi ćemo to dati državi na upravljanje. Mene samo interesuje hoćeli biti u kasi šta gradskog budžeta, obzirom da se radi blizu o 500 m2 , obzirom da je državna svojina, pa opet državna svojina, čisto evo da li će Direkcija platiti to što uzme, da tako kažem, da koristi i upravlja s tim, s obzirom da je se u članu 2. obavezala. Interesuje me, evo konkretno pitanje Gradonačelniku, hoćeli dobiti BKC-e onih svojih 168 m2 na svoj konto, obzirom da od njega uzimamo dio te svojine. Evo čisto onako, obzirom da ne razumijemo u crteže evo ovo je navodno pitanje i volio bih da mi se odgovori.“

Aida Hodžić, Šef Službe:

„Ne znam kako će platiti, mislim ne bi trebalo državno da se plaća, država državi da plaća. Ne vodimo mi plaćanje. Dakle, naše je da utvrdimo, napravimo parcele i da ih pripojimo putu. Utvrdit će se i kada se utvrdi eksproprijacija onda se parcele, bez obzira na daljni postupak, kakav god bude i kod suda ili šta, ako govorimo općenito to ide i zato se proglašava javni interes da ne bi stojao projekat. Kada je nešto od javnog interesa onda ide drugačijom procedurom, a ako se izuzme, može se na sudu dokazivati koliko će se para dati, ali gotova je eksproprijacija, projekat ide. Ovo dajemo u javni put, mislim javni put je svih nas i da dalje ne pričamo. Ja sam rekla da je meni komplikovan ovaj grafički prikaz, ne potcjenujući nikoga evo pokušati ću vam objasniti i ko god bude razumio i šta bude htio neka me pita. Vjerujte da je i meni vrlo složen jer smo samo prenosili iz idejnog rješenja na grafiku da vidimo gdje je šta i da se može uraditi. Izvinjavam se ako se neko našao uvrijeđen, nije mi to bila namjera.“

Zaključena rasprava.

Predsjedavajući je odredio pauzu od 10 minuta.

Nakon pauze prisutnima se obratio Predsjedavajući.

Mirza Okić, Predsjedavajući:

„Nakon kraćih konsultacija i uvida u grafički prikaz na pauzi, nadam se da je mnogo stvari jasnije. Trenutno je u sali prisutno 26 vijećnika, budući da smo zaključili raspravu dajem na usvajanje Odluku.“

Odluka o utvrđivanju javnog interesa za eksproprijaciju nekretnina za izgradnju kružnog toka kod BKC-a je jednoglasno usvojena, sa 26 glasova „ZA“.

TAČKA 2

RAZMATRANJE I USVAJANJE ODLUKE O DAVANJU PRETHODNE SAGLASNOSTI ZA IMENOVANJE DIREKTORA JP „VETERINARSKA STANICA“ D.O.O. GRAČANICA

Nije bilo učesnika u diskusiji.

Odluka o davanju prethodne saglasnosti za imenovanje direktora JP „Veterinarska stanica“ d.o.o. Gračanica je jednoglasno usvojena, sa 26 glasova „ZA“.

Sjednica je završena u 8,55 sati.

  ZAPISNIK VODIO:                                                                          PREDSJEDAVAJUĆI

                                                                                                               GRADSKOG VIJEĆA

___________________                                                                       

      Hazim Iljazović                                                                             ____________________                    

                                                                                                                          Mirza Okić

